የአዲስ አበባ ቀላል ባቡር የጉዞ ወጪና ጊዜን መቆጠብ እንዳስቻላቸው ነዋሪዎች ገለጹ
የምስራቅ ምዕራብ አዲስ አበባ ቀላል ባቡር መሥመር ስራ በመጀመሩ ምክንያት  የጉዞ ወጪና ጊዜን መቆጠብ እንዳስቻላቸው የአዲስ አበባ  ከተማ  ነዋሪነታቸው  በአዲስ አበባ ከተማ የሆኑ  የባቡር መሥመሩ  ተጠቃሚዎች ገለጹ ።የምስራቅ-ምዕራብ አዲስ አበባ ቀላል ባቡር መስመር ስራ መጀመርን አስመልክቶ ዋልታ ኢንፎርሜሽን ማዕከል ያነጋገራቸው የአዲስ አበባ ከተማ ነዋሪዎች እንደገለጹት የባቡሩ መስመር ሥራ መጀመር ወጪ ከመቀነስ በተጨማሪ ጊዜን መቆጠብ አስችሏቸዋል ።የአዲስ አበባ ነዋሪዎች የሆኑት አቶ ብርሃን ገብረእግዚአብሔር ፣አቶ ከበደ አበራ ፣አቶ በቀለ ዳዋ እና ወይዘሮ እቴነሽ ተረዳ በሠጡት አስተያየት የባቡሩ ስራ መጀመር ከቤት ወጥተው የሚፈልጉትን ጉዳይ አከናውነው በጊዜ ለመመለስ እንደተመቻቸው አስረድተዋል ።አቶ  ከበደ በበኩላቸው ከጦር ሃይሎች ወደ አያት 6 ብር መክፈላቸውን ጠቁመው፤የባቡሩ ስራ መጀመር በመስመሩ ያላባቸውን የታክሲ ወረፋና እንግልት ችግር ማቃለሉን ገልጸዋል ።በፌርሜታዎች የሚገኙት  ወንበሮችም በቂ እንዳልሆኑ የጠቆሙት አቶ ከበደ  ለአቅመ ደካሞች ተጨማሪ ወንበሮች ቢቀመጡ የተሻለ እንደሆነ አስተያያታቸውን  ሠጥተዋል ።ከጦር ኃይሎች ወደ ወደ አያት ለመድረስ ከ10 አስከ 15 ብር ለታክሲ ይከፍሉ እንደነበር  የጠቀሱት አቶ ከበደ  በቀላል ባቡር ግብ ወጪው  በግማሽ መቀነሱ ምክንያት መደሰታቸውን ተናግረዋል ።የአዲስ አበባ ቀላል ባቡር ትራንዚት አገልግሎት ዋና ስራ አስኪያጅ ኢንጂነር ሄኖክ ቦጋለ በበኩላቸው የምስራቅ -ምዕራብ የባቡር አገለግሎት ከሚታሰበው በላይ የፈጠነ ፕሮጀክት መሆኑን ገልጸዋል ።ፕሮጀክቱ በተያዘለት የድርጊት መርሃ ግብር መሠረት መከናወኑን ኢንጂነር ሄኖክ ጠቁመው ፤በከተማው በመስከረም ወር የጀመረውን የሰሜን-ደቡብ መስመር አገልግሎት የተሟላ እንዲሆን እንዳደረገው አስረድተዋል ።ስለሆነም ተሳፋሪዎች ከአንደኛው የከተማ ክፍል ወደ ሌላ የከተማው ክፍል ጫፍ ለመጓዝ ሌላ አማራጭ የትራንስፖርት አገልግሎት ሳይጠቀሙ መጓዝ እንዲያስችላቸው ያደረገ  የትራንስፖርት አገልግሎት መሆኑን  ኢንጂነር ሄኖክ አስታውቀዋል ።በከተማው ከምስራቅ ወደ ምዕራብ ከተመደቡት 21 ቀላል ባቡሮች ውስጥ 12 ባቡሮች  በአሁኑ ወቅት  አገልግሎት መስጠት መጀመራቸውን  ኢንጂነር ሄኖክ  አክለው ገልጸዋል ።ከሰሜን ወደ ደቡብ አዲስ አበባ  የባቡር ትራንስፖርት መሥመር አገልግሎት የሚሠጡ 20 ባቡሮች የተመደቡ መሆናቸውን ያስታወሱት ስራ አስኪያጁ፤፤በሂደትም የተገልጋዩ ፍላጎትን ከግምት በማስገባት ቁጥራቸው እንደሚጨምር አስታውቀዋል ።